Óska eftir áheyrnarfulltrúa í stjórn Orkuveitu Reykjavíkur Sveitarstjórn nýrrar Borgarbyggðar samþykkti samhljóða á fyrsta fundi sínum á dögunum að óska eftir heimild til þess að skipa áheyrnarfulltrúa í stjórn Orkuveitu Reykjavíkur . Orkuveitan var í eigu fjögurra sveitarfélaga , Reykjavíkurborgar sem fer með 93,54% hlut , Akraneskaupstaður fer með 5,53% hlut , fyrrum Borgarbyggð fór með 0,75% hlut og Borgarfjarðarsveit fór með 0,17% hlut . Stjórn fyrirtækisins skipa sex fulltrúar og hefur Reykjavíkurborg skipað fimm þeirra og Akraneskaupstaður einn . Nýtt sveitarfélag norðan Skarðsheiðar , sem nú hefur fengið nafnið Borgarbyggð , fer því nú með samtals 0,93% hlut . Páll Brynjarsson sveitarstjóri Borgarbyggðar segir að nýja sveitarfélagið sé nú eina sveitarfélagið sem ekki á aðkomu að stjórn fyrirtækisins og því þyki sveitarstjórnarmönnum Borgarbyggðar ekki óeðlilegt að þeir fái heimild til þess að tilnefna áheyrnarfulltrúa . Aðalfundur Orkuveitu Reykjavíkur verður haldinn á miðvikudaginn . Þess má til gamans geta að næsti formaður stjórnar fyrirtækisins verður Borgnesingurinn Guðlaugur Þór Þórðarson alþingismaður .